1990 m. pasaulio krepšinio čempionatas
1990 m. pasaulio krepšinio čempionatas – vienuoliktasis pasaulio krepšinio čempionatas, 1990 m. rugpjūčio 8–19 dienomis vykęs Argentinoje. Nugalėtojais trečiąjį ir paskutinįjį kartą tapo Jugoslavijos krepšininkai, finale nugalėję Tarybų Sąjungos atletus. Tai buvo paskutinis tarptautinis turnyras, kuriame dalyvavo Jugoslavijos ir TSRS rinktinės. Kadangi Lietuva jau buvo paskelbusi nepriklausomybę, TSRS sudėtyje lietuvių žaidėjų nebebuvo, tačiau rinktinę treniravo ir sidabrą su ja laimėjo Vladas Garastas. Šiame čempionate pirmą kartą leista dalyvauti NBA besivaržantiems atletams (išskyrus JAV rinktinę). Čempionato varžybos vyko 6 Argentinos miestuose: Buenos Airėse, Kordoboje, Rosarijuje, Saltoje, Santa Fė ir Vilja Balesteryje. Čempionato dalyvių skaičius, palyginus su 1986 m., vėl sumažintas nuo 24 iki 16.